**Kiegészítés**

**a Hévízi Televízió Nonprofit Kft**

**2019. évi gazdálkodásához**

**Alapvetés**

A számok mellé néhány szó: A Hévízi Televízió 2019. évi gazdálkodásának tervezésekor (Üzleti terv - 2019) a mérsékelt gazdasági gyarapodás, az adások biztonságának növelése, a feladatok kismértékű növekedésének való szakmai megfelelés állt.

Az előző évekéhez hasonlóan csak óvatosan prognosztizált bevételi tervet az év folyamán a HTV jócskán túlteljesítette, köszönhetően elsősorban a reklámtevékenységben mutatott aktív együttműködésnek a partner országos reklámügynökséggel*. (Megjegyzem, ez a jó kapcsolat igazolta a korábbi évek végrehajtott és megvalósított terveit a mindennapi adások bevezetését, és az internetes honlap beindítását…)*

**A gazdálkodás motivációi**

Miközben a televízió maradéktalanul teljesítette alapfeladatait, a HTV-nek – rajta kívülálló okok miatt – szinte egész évben küzdenie kellett az internetes jeltovábbítás sávszélességének elégtelen voltával, és az ezt megnyugtató módon rendező megoldás keresésével. Gazdasági szempontból elenyésző az a veszteség, amely a vázolt nehézségek miatti szerződés-elmaradások és -visszavonások miatt érte a stúdiót, szakmai-morális – távlatokban komoly gazdasági – hátránya azonban könnyen lehetett volna az elavult és elégtelen összeköttetésnek. A kérdés végül hosszas szervezés után 2020 elején oldódott meg véglegesen és megnyugtatóan, ez azonban már nem a 2019-es év krónikája…

Az év közepén – köszönhetően a kiegyensúlyozott, eredményes gazdálkodásnak – úgy tűnt, a meglévő és várható gazdasági eredmények lehetővé teszik a HTV régi tervének megvalósítását: a televízió stúdiójának, műtermének teljes körű átalakítását, megújítását. A műszakilag korszerű, a követelményeknek megfelelő munkálatok a HTV műszaki vezetőjének, Belovári Tamásnak a tervei alapján, és a munkálatok alatti állandó felügyeletével, ellenőrzésével valósultak meg. Az esztétikai, hangulati kiegészítők, azok beszerzése a szerkesztőségvezető, Herczeg Henrietta kreativitását dicsérik. A műterem és a felújításához kapcsolódó műszaki változtatásokat a HTV bevételei terhére, saját forrásaiból valósította meg.

2019 decemberében minőségi változás történt a Hévízi Televízió történetében: nagyságrendet lépett a stúdió, az MTVA, a magyar közszolgálati televízió partneri szerződést ajánlott a televíziónak. Az első pillanatban a szerződés mind technikailag, mind személyi állományát tekintve „túl nagy falat”-nak tűnhetett, ám Hévíz város képviselőtestülete a HTV segítségére sietett (szó szerint). 9,5 millió forintos rendkívüli támogatásából a televízió felszerelhette magát a szerződésben előírt technikai feltételekkel *(a rendkívüli támogatás elszámolása elkészült, s dacára a 2021 februári zárási dátumnak bármikor benyújtható, igény szerint)*. A szakmai-személyi hiányosságokat 2020 elején sikerült néhány nap alatt feloldani, de ez már az idei év értékeléséhez tartozik.

A beruházás az év végi ünnepek miatt a 2020-as év első heteire húzódott, a részletek tehát az idei év értékeléskor lesznek aktuálisak – annyi azonban már most elmondható, hogy a tervek és elképzelések messzemenően, sőt, azon túl is valóra váltak, a szerződés megkötése indokolt, pozitív és gazdasági szempontból is eredményes lépés volt…

A gazdálkodásról általában elmondható, a Hévízi Televízió üzleti szempontból korrekt partner, az állam felé és partnerei felé tartozása, késedelme nincs, partnerei felé pontos, megbízható együttműködő társ.

**A munkaerő-politika a gazdálkodásban**

A 2019-es év első felének végétől Hévíz város és a Magyar Telekom együttműködésének folyományaként felmerült az a lehetőség, hogy a televízió a Telekom hálózatán bővítheti adáskörzetét a környező települések nézőinek bevonásával. Ez megnövekedett műsorkészítői feladatokat jelentett, melyekre a HTV igyekezett időben felkészülni, új kollégák felvételével. Az alap munkavállalói kör (Bornemissza Tamás ügyvezető, Belovári Tamás műszaki vezető-operatőr, Herczeg Henrietta szerkesztőségvezető-szerkesztő, Egyed Zsófia operatőr, Varga Virág szerkesztő) szeptember elején fájdalmasan lecsökkent, Egyed Zsófival saját kezdeményezésére a televízió szerződést bontott. Pótlására – ami nehéz feladat – pályázat útján érkezett új operatőr Novák Viktor személyében. Szerkesztői vonalon is erősítést tervezett a HTV, Nagy Jenő novemberi belépésével.

Ugyanakkor a televízió rendszeresen alkalmazott külső munkatársakat. Az összességében megnövekedett bér- és díjkifizetés nem okozott gondot a televíziónak.

A decemberi változások (MTVA, térségi lehetőség) újabb, feltétlenül szükséges létszámbővítést vetítettek előre, de ez ismét az idei év történéseinek krónikájához tartozik, előzetesként annyit: megoldottuk.

**Összesítés**

Összességében elmondható, hogy a Hévízi Televízió 2019-es évi gazdálkodása az előre tervezettnél eredményesebb volt, bevételei túlszárnyalták az eredeti elképzeléseket, így vált lehetővé a saját forrásból megvalósított felújítás, az egész évi zökkenőmentes, biztos lábakon álló, meglepetéseket is elbíró gazdálkodás. Ez azonban nem valósulhatott volna meg Hévíz város képviselőtestületének és polgármesterének állandó támogató hozzáállása és segítsége nélkül.

Köszönet érte!

Hévíz, 2020. május 18.

Bornemissza Tamás

ügyvezető igazgató