Iktatószám: HIV/4236-1/2020.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2020. június 29-ei rendes ülésére**

**Tárgy:** Beszámoló a 2019. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Pángerné Toplak Éva idegenforgalmi adóügyintéző

Szörényi László építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. A jogszabályi előírásoknak eleget téve minden év márciusában tájékoztatjuk a Tisztelt Képviselő-testületet az előző évi adóztatási tevékenységről.

Az adóztatás keretét az Alaptörvény, illetve annak felhatalmazása alapján a helyi adókról szóló 1990. évi C. törvény (a továbbiakban: Htv.), míg a tényleges adókötelezettséget a Htv. felhatalmazása alapján megalkotott helyi rendeletek határozzák meg. Az önkormányzat a vállalkozások és magánszemélyek teherviselő képességét mérlegelve, az adó mértékét a helyi sajátosságokhoz az önkormányzat gazdálkodási követelményeihez és az adóalanyok teherviselő képességéhez viszonyítva állapítja meg.

A helyi adókról szóló a 4/2010. (II.10.) Ör. (a továbbiakban: Ör.) rendeletet alkotta a Képviselő-testület és az alábbi helyi adókat működteti:

* helyi iparűzési adó,
* idegenforgalmi adó,
* építményadó (hasznos alapterület alapú).

Hévíz Város Önkormányzatának feladatellátását a saját bevételek – ennek legjelentősebb része a helyi adókból származó bevételek – az állami támogatások, és az átengedett központi adók biztosították. Az önkormányzati adóhatóság által beszedett központi adók és bírságok eltérő mértékben a költségvetési törvényben megállapított arányban illetik meg az önkormányzatot (gépjárműadó, adó módjára kimutatott egyes bírságok).

1. **Adóbevételek alakulása 2019. évben**

Hévíz Város Önkormányzat adóbevételét vizsgálva elmondhatjuk, hogy azt egy kiegyensúlyozott növekedés jellemezte az elmúlt években. A város iparűzési adóerő-képessége évek óta nő, amely a településünkön lévő vállalkozások eredményességének növekedését támasztja alá, továbbá a turizmus vendégéjszaka számai is tovább emelkedtek.

Az önkormányzat adószámláira 2019. december 31. napjáig ténylegesen **1  417 441 187 forint folyt be saját bevételként.**  A központi költségvetésnek 28 300 124 forint gépjárműadó bevételt, 287 200 forint illetéket, továbbá más szerveknek 59 175 forint adók módjára behajtandó köztartozást utalt át az önkormányzati adóhatóság. Hévíz Város Önkormányzat működési bevételeinek 54 %-át a közhatalmi bevételek biztosítják, ezen belül a helyi adók 98 %-ot (építményadó, idegenforgalmi adó, iparűzési adó); az átengedett központi adók 1 %-ot (gépjárműadó); bírságok, pótlékok és egyéb sajátos bevételek 0,1 %-ot tesznek ki.

Az összes adóbevételünk hasonlóan alakult az előző évihez képest, kisebb mértékű bevétel növekedést értünk el, azonban míg az idegenforgalmi adó, és iparűzési adó bevételünk nőtt, addig az építményadó bevételünk közel 30 millió forinttal csökkent.

Az önkormányzati adóhatóság munkáját elsősorban a bevételi előirányzatok teljesülése minősíti, 2019. év február hónapban visszamenőleges hatállyal a bevételi előirányzatát módosította – emelte - a Képviselő-testület.

|  |  |  |  |  |
| --- | --- | --- | --- | --- |
| **Adóbevételek (2019)** | **Eredeti előirányzott** | **Módosított előirányzat** | **Teljesült 2019.12.31.** | **Teljesülés %-a** |
| Építményadó | 224 000 000 | 233 600 000 | 233 756 800 | 100,06% |
| Idegenforgalmi adó | 560 000 000 | 628 900 000 | 633 972 446 | 100,80% |
| Iparűzési adó | 425 000 000 | 518 400 000 | 528 642 912 | 101,97% |
| Késedelmi pótlék | 4 584 000 | 2 076 000 | 1 595 298 | 106,11% |
| Bírság | 607 680 |
| Helyi adóbevételek összesen | 1 213 584 000 | 1 382 976 000 | 1 398 575 136 | 101,12% |
| Átengedett (gépjárműadó) adók összesen | 17 000 000 | 19 000 000 | 18 866 751 | 99,29% |
| **Önkormányzati adóbevételek összesen** | 1 230 584 000 | **1 401 976 000** | **1 417 441 887** | **101,10%** |

**Az adóbevételeink az elmúlt 3 évben az alábbiak szerint alakultak:**

|  |  |  |  |  |
| --- | --- | --- | --- | --- |
| Önkormányzati  adóbevételek | **2016.** | **2017.** | **2018.** | **2019.** |
| építményadó | 224 755 285 | 252 595 236 | 263 272 988 | 233 756 800 |
| idegenforgalmi adó | 538 377 417 | 600 497 802 | 610 672 214 | 633 972 446 |
| iparűzési adó | 430 824 424 | 419 200 195 | 507 597 015 | 528 642 912 |
| gépjárműadó  (önk. maradó) | 17 453 056 | 17 145 480 | 17 796 858 | 18 866 751 |
| bírság | 3 246 721 | 3 316 866 | 1 042 115 | 607 680 |
| pótlék | 886 387 | 1 868 706 | 577 302 | 1 595 298 |
| **összesen:** | **1 215 543 290** | **1 294 624 285** | **1 400 958 492** | **1 417 441 887** |

A táblázattal kapcsolatosan megjegyzem, hogy költségvetési rendeletünkben szereplő összeg és a ténylegesen befolyt adóvétel összege eltér, amelynek oka, a számviteli törvény előírása, hogy a könyvelésben az adóbevételeket nem pénzforgalmi szemlélettel tartjuk nyilván, hanem a kötelezettségeket és a követeléseket pontosan kimutatva (eredmény szemlélettel), így a jogszabály szerinti adóegyenleg a túlfizetések, és az elmaradások miatt eltér a ténylegesen befolyt adótól. Az építményadó bevételek esetében a 2018. és 2019. évi adatok közti különbség a Kúria Hévíz Önkormányzatra nézve kedvező döntése alapján az adózó által több évre visszamenőlegesen befizetett építményadóból adódik.

Az önkormányzatot megillető adójellegű bevételek meghatározó része az idegenforgalmi adóból befolyó összeg, mely minden beszedett adóforintja után további 1 Ft normatív támogatást igényelhetünk. A bevételek másik legjelentősebb részét képezi az iparűzési adó.

Az önkormányzatnál maradó adóbevételek beérkezéseinek zöme az első és harmadik negyedévhez köthető, hiszen a március 15-ei és szeptember 15-ei befizetési határidők ekkor járnak le. Eddig kell megfizetni az adózóknak a helyi építményadó és a gépjárműadók éves előírásainak 50-50 %-át, valamint az esedékes iparűzési adóelőlegeket.

Jellemzően a követeléskezelési és végrehajtási eljárások eredményei is a második félévben jelennek meg a teljesülések között.

Az adóév végén (december 20-ig) egészítik ki a vállalkozások az iparűzési adóelőlegeket, így ekkor is jelentős befizetések érkezhetnek – iparűzési adóbevételként – az önkormányzat számlájára. Ennek tervezése azonban gyakorlatilag lehetetlen.

1. **Adóigazgatási feladatok**

A feladat végrehajtása az SZMSZ alapján a Hatósági Osztály szervezeti rendszerében történik, 4 fő látja el a feladatokat, az idegenforgalmi adóellenőrzésben 2 fő szezonálisan foglalkoztatott köztisztviselő vett részt.

Kiemelt feladat a költségvetési egyensúly fenntartása érdekében az önkormányzat adóbevételeinek biztosítása, lehetőség szerint a növelése, a hatósági ügyintézés során a jogszerűség, hatékonyság és célszerűség biztosítása.

A Hatósági Osztály szervezeti keretén belül történik a helyi adókkal – építményadó, helyi iparűzési adó, idegenforgalmi adó, gépjárműadó - kapcsolatos ügyek intézése, és más a helyi adóztatással összefüggő feladatok, bejelentés, bevallás feldolgozása, adókötelezettség ellenőrzése, végrehajtási feladatok ellátása és egyéb ügyintézés.

Feladatkörünkbe tartozik továbbá az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá kérelemre a köztartozás mentesség igazolása.

# Az önkormányzati adóhatóság hatáskörébe tartozó adók és adók módjára behajtandó köztartozások nyilvántartásának, kezelésének, elszámolásának, valamint az önkormányzati adóhatóság adatszolgáltatási eljárásának szabályairól szóló 37/2015. (XII. 28.) NGM rendelet az adatszolgáltatási feladatokat és az önkormányzati adóhatóság által vezetendő nyilvántartások kötelező tartalmát szabályozza.

Ez alapján az önkormányzati adóhatóság a hatáskörébe tartozó helyi adókra, az önkormányzati adóhatóságnál adóüggyel összefüggésben fizetendő közigazgatási hatósági eljárási illetékekre vonatkozó nyilvántartások kezelését és elszámolását, és az ezzel kapcsolatos adatszolgáltatást is ellátja.

Fenti rendelet szabályainak megfelelően, adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóügyi feladatot végző köztisztviselők az önkormányzati adók behajtásán túl ellátják még a következő feladatokat:

* Az önkormányzati adóhatóság adószámláinak kezelése. Az adószámlák bankszámla kivonatának megérkezése után megtörténik a befizetések beazonosítása az adózókra. A bevételek és kiadások rögzítését követően, elkészülnek a pénzforgalmi naplók.
* Intézkedés történik a téves befizetések átfutóra helyezéséről, túlfizetések rendezéséről, könyveléséről.
* Adóerő-képesség mértékéről adatszolgáltatás a Közgazdasági Osztály részére, illetve belső információkat adunk a hivatalvezetés részére.

Az adóhatósági munka egyes kiemelt fázisai:

* adózók bejelentkezése alapján a törzsállomány karbantartása,
* adóalanyok körének egyeztetése (ez alapján folyamatosan, illetve szükség szerinti felhívása a kötelezettség teljesítésének pótlására),
* folyamatos személyes és telefonos tájékoztatás, segítségnyújtás a bevallások kitöltéséhez, egyeztetés a befizetett adóelőlegek összegéről, a folyószámla állásáról,
* a benyújtott adóbevallások ellenőrzése (alaki-tartalmi megfelelőség) adatainak rögzítése (minden bevallást rögzíteni kell, a nullást is),
* az adóhatóság által feltárt bevallási hibák javítása, illetve a hibák javítására történő felszólítás küldése,
* esetleges többlet befizetés miatt kiutalási igények elbírálása, intézkedés (értesítés, bizonylat) a visszautalásról vagy átvezetésről,
* a teljes körű bevallás feldolgozás után a hiányzó bejelentkezések és bevallások pótlására felszólítás,
* egyedi adóelőleg módosítási kérelmek elbírálása, határozathozatallal az elsőfokú adóigazgatási eljárás keretében,
* felszámolási eljárás indulása esetén hitelezői igények bejelentése a felszámoló biztos felé,
* fizetési hátralékok esetén felszólítás kiküldése, eredménytelenség esetén végrehajtási eljárás megindítása.

Az adónyilvántartás vezetése 2017. április 1. napjától az elektronikus közigazgatás kiterjesztésének állomásaként a közigazgatási feladatokat támogató, az állam által biztosított központi számítástechnikai hálózaton keresztül távoli alkalmazásszolgáltatást nyújtó számítástechnikai rendszer az önkormányzati ASP (Application Service Provider alkalmazás-szolgáltató) alkalmazásával történik. Az ASP modell lényege, hogy a felhasználók egy egyszerű böngészőprogram segítségével az interneten keresztül vehetik igénybe a távoli szolgáltató központtól a tevékenységük támogatásához szükséges szoftvereket, alkalmazásokat, amelyek segítenek a gazdálkodási, adóztatási, hagyatéki, kereskedelmi feladatok ellátásában.

Ennek folytatásaként 2019. január 1-jétől adóhatósági szinten az Űrlapmenedzsment rendszeréhez, valamint az Irat szakrendszerhez kapcsolódtunk, melynek megismerése, a magabiztos alkalmazása a napi munka mellett történt. Az Irat szakrendszer alkalmazását elsősorban nem adóhatósági célokra tervezték, ugyanakkor szervesen kapcsolódnak össze az Irat feladatai az Adó szakrendszerrel.

Többletmunkát okozott az a tény is, hogy az elektronikus ügyintézésre kötelezett adózóinkkal a cégkapunk, illetve ügyfélkapun keresztül volt szükséges kommunikálni.

Nem kis problémát okozott az adós kollégák számára, hogy adózóinknak a lehető legnagyobb támogatást tudja nyújtani a változó jogszabályi környezetben, s lehetőleg minél gördülékenyebben sikerüljön átállnunk az elektronikus ügyintézés folyamatára.

Ennek érdekében munkatársaink folyamatosan igyekeztek tájékoztatni adózóinkat az újdonságokról, pl. a város honlapján megjelentetett saját magunk által készített anyagokkal igyekeztünk segítséget nyújtani.

De számos esetben az ügyfeleket az ügyfélfogadási időn kívül is személyesen, vagy telefonon keresztül vezettük végig egy-egy regisztrációs, bejelentési, bevallási folyamaton.

* 1. **Építményadó**

Építményadó esetében az adó mértéke 2016. január 1. napjától: szállásépület, szálláshely - ide nem értve az egyéb szálláshelyet - esetén 1.000 forint/m2/év. Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - 800 forint/m2/év. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén 600 forint/m2/év.

Építményadó hatálya alá tartozó adózók száma az alábbiak szerint alakult:

|  |  |
| --- | --- |
| **építményadó fizetésre kötelezett adózók száma ismétlődések nélkül (fő)** | **adózók részére történt kivetések száma (db)** |
| **4209** | **6 424** |
| A több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezők kiszűrésre kerültek. | Az adat ismétlődéseket tartalmaz, mert több adózó esetén előfordul, hogy több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezik. |

Az adótárgyak száma a következő:

|  |  |
| --- | --- |
| **nyilvántartásban különböző helyrajzi számon lévő ingatlanok száma (db)** | **nyilvántartásban lévő ingatlanokra vonatkozó kivetések száma (db)** |
| **4 126** | **6 503** |
| Egy helyrajzi számon lévő, a főépülettől különböző jellegű építményeket (pl. garázs, gazdasági épület, stb.) nem tartalmazza. | Az ingatlanok számában a résztulajdonok miatt ismétlődések szerepelnek. Azonos helyrajzi számon más-más jellegű építmények is előfordulnak. |

Az építményadó kivetések fajtánként az alábbiak szerint oszlanak meg:

|  |  |  |  |  |
| --- | --- | --- | --- | --- |
| **Lakás darabszám** | **Üdülő darabszám** | **Kereskedelmi egység darabszám** | **Szállásépület darabszám** | **Egyéb nem lakás céljára szolgáló épület darabszám** |
| **4 213** | **104** | **490** | **46** | **1 650** |

A hatályos 4/2010. (II.10.) önkormányzati rendelet – a továbbiakban: Ör. - 5. § (1) bekezdése adókedvezményt biztosít a magánszemély tulajdonosoknak, (illetve a Helyi adó tv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakásul szolgáló ingatlanuk, és a lakáshoz tartozó rendeltetésszerűen használt gépjárműtároló után.

Az ingatlanok területe, valamint az adóztatott terület különbségében a törvényi mentesség hatálya alá tartozó építmények területe is szerepet játszik. A korábbi években történt építési, bővítési munkák során az épületek hasznos alapterülete jelentősen megnövekedett. Ennek ellenére az adózott terület nagysága nem követte ezt a növekedést, mert a helyi lakosoknak biztosított adókedvezmény a teljes ingatlanra vonatkozik. Az építmények egy része nem csak a saját lakáscélú felhasználásra szolgál, hanem idegenforgalommal kapcsolatos bevételi forrást képez. Ezen épületrészek után az adózók szintén kedvezményben részesülnek. A fentiek miatt az adórendelet felülvizsgálata és esetleges módosítása indokolt lenne.

A helyi adóztatásra vonatkozóan 2018. január 1. napjától ún. reklámadó került bevezetésre, mely a külön jogszabályban meghatározott reklámhordozó reklámozásra alkalmas felületének összesített területe alapján kerül meghatározásra. A reklámadó mértéke az Ör. 4. § d) pontja alapján 12.000,- Ft/m2/év. A kivetést nehezíti, hogy az adóalanyok által bejelentett reklámhordozók nehezen beazonosíthatók. A reklámhordozók utáni adóban 2019. évben 576.000,- Ft bevétel keletkezett. Hátralék összege 0,- Ft.

* 1. **Helyi iparűzési adó**

Helyi iparűzési adóban adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység. Az adó alanya a vállalkozó.

Városunkban az iparűzési adó adja az adóbevételek döntő hányadát.

Hévíz város illetékességi területén az adó mértéke a törvény szerinti maximumban, az állandó jelleggel végzett iparűzési tevékenység esetén az adóalap 2 %-a. Az ideiglenes jelleggel végzett iparűzési tevékenység esetén az adó mértéke naptári naponként 3000 Ft.

Azon vállalkozó, akinek a számított (vállalkozási szintű) adóalapja nem haladja meg a 2,5 millió Ft-ot 25 %-os adókedvezményre jogosult.

Adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

Ezzel a lehetőséggel élve az önkormányzat képviselő-testülete mentességet biztosított 2016. július 1-től a fenti vállalkozásoknak.

**A helyi iparűzési adóból származó bevétel tervezése mindig bizonytalan, mert a vállalkozások** önkormányzatra jutó adóalapja – a nettó árbevétel, az árbevételt csökkentő és növelő tényezők változása, valamint a megosztás technikájának megválasztása miatt – nehezen prognosztizálható. A helyi iparűzési adó önadózásos adónem, ennek értelmében az adót az adózó köteles megállapítani, bevallani és megfizetni.

Állandó és ideiglenes jellegű iparűzési adót fizető vállalkozások megoszlása a beszámolási időszakban:

|  |  |
| --- | --- |
| **Megnevezés** | **2019. évi** |
| Nyilvántartásunk szerinti vállalkozások összetétele |  |
| **- egyéni vállalkozás**  ebből: szüneteltetett  megszűnt | 885  55  24 |
| - **társas vállalkozás**  ebből: felszámolás alatt  csődeljárás alatt  végelszámolás alatt  kényszertörlés alatt  megszűnt | 1274  51  1  20  10  249 |

Fentiekből KATA szerint adózók száma: 197, akiknek nincs bevallási kötelezettségük hatóságunk felé.

Május-június hónapban feldolgozásra került 1133 db helyi iparűzési adóbevallás, ebből záró bevallás 114  db. Az iparűzési adóra 238 db bejelentés érkezett, valamint a NAV cégadat bázisából 514 db bejelentkezés került feldolgozásra, amelyben volt ügyfél által elmulasztott bejelentkezés is.  Az adóbevallások feldolgozása a határidő betartásával valósult meg.

A bevallás és bejelentkezés benyújtását elmulasztók részére 88 db kötelezettségük teljesítésére felszólító értesítés került kiküldésre, amelynek nagy számban eleget tettek az adózók és jelenleg is folyamatosan érkeznek elmaradt adóbevallások.

Sajnos a kényszer-végelszámolás és felszámolási eljárás alá kerülő társaságok száma is megugrott az utóbbi egy-két évben. Ide tartoznak azok az adózók is, akik címükön, székhelyükön elérhetetlenek, ismeretlen helyre (vagy magánszemély esetén külföldre) költöztek. Vannak vállalkozások, amelyek nem szűntek meg ugyan, de inaktívak és semmilyen tevékenységük, bevételük nincs, valamint a számláikon pénzmozgás sincs. Adóalanyiságuk és adókötelezettségük ettől függetlenül folyamatos, hátralékaik is fennállnak.

Az adónemet sajátos fizetési mód jellemzi, az adózók az adóévben egyrészt a megelőző év adatai alapján előleget fizetnek (március 15. és szeptember 15.), másrészt elszámolnak a befizetett előlegekkel szemben (május 31.), valamint december 20-ig feltöltési kötelezettséget teljesítenek, ekkor az éves várható adó összegére kiegészítik a már megfizetett előlegeket.

Ennek nagysága előre, a költségvetés készítésekor nehezen tervezhető.

2019. december 20-i helyi iparűzési adó feltöltési kötelezettségére 116 adózó 39.379.713 Forint befizetést teljesített.

Az elmúlt évek tapasztalata alapján arra az eredményre jutottunk, hogy az előző években kiküldött feltöltési felszólítás és bírság kilátásba helyezése után az iparűzési adóalanyok a feltöltési kötelezettségüknek 2019. évben határidőre eleget tettek.

**2.3 Idegenforgalmi adó**

Idegenforgalmi adó kötelezettség azt a magánszemélyt terheli a helyi adókról szóló 1990. évi C. törvény értelmében, aki az önkormányzat illetékességi területén legalább egy vendégéjszakát eltölt.

Önkormányzatunk az adó mértékét a 2019. évben 515 Ft/fő/éj mértékben határozta meg, a 2019-ben befolyt idegenforgalmi adó összege: 633 972 ezer Ft volt.



2019. évben mind idegenforgalmi adóbevétel, mind vendégéjszakák száma tekintetében sikerült felülmúlni a 2018. évet.

**Befizetések alapján számított vendégéjszakák 2015-2019.**



Az adónem kintlévősége 2019. december 31. napján 2 323 ezer Ft volt, ami az előző évi kintlévőségekhez képest 48 %-os csökkenést jelent.

A kintlévőségek csökkenése alapján elmondhatjuk, hogy az adózási morál jelentősen javult, megközelítően 4 500 idegenforgalmi adóval kapcsolatos irat került feldolgozásra.

Az elektronikus ügyintézést az adózók közel 30 %-a veszi igénybe idegenforgalmi adó tekintetében.

**2.4. A gépjármű adó, mint átengedett központi adónem**

A gépjárműadóról szóló 1991. évi LXXXII. törvény írja elő a gépjárművek adóztatásának szabályait. A gépjárműadó nem minősül helyi adónak, ezért ebben az adófajtában a helyi testület szabályozási jogkörrel nem rendelkezik. A gépjárműadó törvény alapján az adókötelezettséget érintő változások bejelentése a Belügyminisztérium Nyilvántartások járműnyilvántartásából online történik, minden hónapban.

A gépjárműadó határozat száma 2019. évben 1839 darab volt.

A belföldi gépjárművek után a beszedett gépjárműadó 60 %-a a központi költségvetést, 40 %-a pedig a települési önkormányzatot illeti meg.

Az önkormányzat saját bevételként 2019. évben 18.866.751,- Ft-ot számolhatott el.

* 1. **Helyi jövedéki adó**

A helyi jövedéki adó átengedett központi adó. 2016. január 1. napjától a magánfőzőknek un. párlat adójegyeket kell beszerezniük a vámhatóságtól, így önkormányzatunk nem részesül adó bevételből ezen adónem után.

A Jöt. 5. § (2) bekezdése alapján a magánfőző desztillálóberendezésének bejelentésével kapcsolatban és a magánfőzés szabályai betartásának ellenőrzésével kapcsolatban az önkormányzati adóhatóság jár el, ugyanakkor meg kell jegyeznünk, hogy technikai korlátaink megakadályoznak, és az időhiány miatt ezen adónemben ellenőrzési feladatokat ellátni nem tudunk.

* 1. **Talajterhelési díj**

A 2003. évi LXXXIX. törvény értelmében talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3. Hévíz a felszín alatti víz állapota szempontjából fokozottan érzékeny vízminőségi területen lévő településnek számít a 27/2004. (XII.25.) KvVM rendelet alapján.

Városunk nagymértékben csatornázott, ezért ebből a díjból számottevő bevétel nem származik. 2019-ben 1 esetben 7 ezer Ft került kivetésre.

A DRV-től kapott pontatlan lista átvizsgálása időigényes, a 111 cím átvizsgálásához képest a realizálható bevétel minimális volt.

* 1. **Adók módjára behajtandó köztartozások**

Adók módjára behajtandó köztartozások végrehajtás foganatosítása terén 2017. évtől megváltozott a jogszabályi előírás. Az állami adóhatóság vette át az idegen behajtásokat az önkormányzatoktól, többek között a közigazgatási bírság behajtását is. Ezzel jelentősen lecsökkent a hozzánk érkezett megkeresés, tavaly 7 eset volt.

1. **Adó-és értékbizonyítványok kiállítása**

Az adó- és értékbizonyítvány kiállítására jellemzően bírósági végrehajtási, hagyatéki, gyámhatósági, vagyoni helyzet, természetes személyek adósságrendezési, adásvételi eljáráshoz, továbbá lakáscélú állami támogatás, illetve szociális ellátás igényléséhez kapcsolódóan kerül sor. A jegyző - az adott jogszabályi előírástól függően - az ügyfél kérelmére vagy hatóság megkeresésére állítja ki az adó- és értékbizonyítványt.

Adó- és értékbizonyítványt akkor lehet kiállítani, ha felhasználását jogszabály kötelezővé teszi, vagy szükségességét az ügyfél valószínűsíti. Tartalmát az ellenkező bizonyításáig mindenki köteles elfogadni.

Nem adható ki bizonyítvány ha:

* kiadása jogszabályba ütközik,
* az igazolni kívánt tény, állapot vagy egyéb adat más okirattal bizonyítható,
* az ügyfél a hatósági bizonyítvány felhasználásának célját nem jelöli meg, vagy
* szükségességét nem tudja valószínűsíteni, vagy valótlan adat, tény, állapot igazolását kéri.

A kiállított adó- és értékbizonyítvány tartalmazza:

* az ingatlan és az ingatlanszerzők (tulajdonosok) adatait,
* az érték megállapításánál figyelembe vett tényezőket, továbbá
* az ingatlannak az adott időpontban fennálló forgalmi értékét.

Az ingatlanpiac tényadataihoz, a becsült érték táblázathoz a NAV Illetékhivatala szolgáltat alapot. Azonban az ingatlan reális értékének megállapításához állapotfelmérés, helyszíni szemle szükséges, amelyre a tulajdonossal történő előzetes egyeztetéssel kerül sor. A helyszíni szemlével kapcsolatos eljárás jelentős többletmunkát jelent az adóügyi dolgozók esetében. Sokszor az adatgyűjtés is nehéz a zártkerti, külterületi ingatlanoknál.

Adó-és értékbizonyítvány kiadására 2019. évben 108 esetben került sor, melyet megelőzött helyszíni szemle és felmérés.

**4. Hátralékok csökkentésére tett intézkedések**

Az önkormányzat elsődleges érdeke, hogy hozzájusson az őt megillető adóbevételekhez. Az adóigazgatási munkának egyre fontosabb és egyre nehezebb részét képezi a hátralék kezelése. Adóhatóságunk törvényes eszközökkel kényszerit a hátralékos adózókat adótartozásuk megfizetésére, mely nem könnyű feladat.

|  |  |
| --- | --- |
| **2019. végrehajtás eljárás során befolyt:** |  |
| **összesen:** | **63 410 776** |
| telefonon egyeztetve: | 15 397 709 |
| **Összes végrehajtás** | **78 808 485** |

Az elmúl évek gyakorlatához hasonlóan, továbbra is igyekszünk humánusan kezeljük az adózó fizetési problémáit. Fontosnak tartjuk az adózóval való személyes kapcsolatfelvételt, melynek eredményeként 15.397.709,- Ft került megfizetésre.

|  |  |  |
| --- | --- | --- |
| **Végrehajtási cselekmények (behajtások)** | 2019. évi végrehajtások | |
|  | végrehajtási összeg | befolyt összeg |
| hatósági átutalás (inkasszó) | 65 235 509 | 62 202 700 |
| munkabér - nyugdíj letiltás | 119 890 | 48 050 |
| átvezetés | 1 160 026 | 1 160 026 |
| NAV-nak átadva | 318 893 | 0 |
| **összesen** | **66 834 318** | **63 410 776** |
| telefonon egyeztetve | 18 780 953 | 15 397 709 |
| **összesen** | **85 615 271** | **78 808 485** |

Adóhatóságunk november hónapban 1116 db hátralékos adózóknak küldött fizetési felhívást, ezzel is csökkentve a kintlévőséget. A felszólítás eredményeként hogy mekkora összeg került megfizetésre, azt sajnos számszakilag nem tudjuk megmondani, de az bizonyos, hogy a fizetési felhívást követően a számlakivonatok jelentős részét képezték ezek a befizetésék.

Az adó- végrehajtási eljárás során az adós köteles végrehajtási költségátalány megfizetésére, amelynek mértéke 5.000,- Ft. Költségátalány 106 adózó esetében került megállapításra.

* 1. **Fizetési könnyítéses eljárások**

A jogszabály méltányosságot biztosít azon adózók részére, akik az előírt fizetési kötelezettségeiket valamilyen méltányolható gazdasági vagy személyes okokból az esedékesség időpontjáig nem, vagy csak részben tudják teljesíteni. Az elmúlt évben 6 magánszemély és 1 gazdasági társaság kért fizetési halasztást, illetve fizetési könnyítést. Adóhatóság 1 esetben engedélyezte az adó részletekben való megfizetését, és szintén 1 esetben 17.000,- Ft méltányosságból való elengedését. A többi kérelem elutasításra került, illetve az eljárást adóhatóság megszüntette, mivel a törvényi feltételeknek nem felelt meg.

* 1. **Ellenőrzési tevékenység helyi adók vonatkozásában**

Az adóigazgatási fontos területe az adóellenőrzés. Az adóellenőrzéssel kapcsolatos feladatok:

* a kijelölt adóalanyoknál az adóellenőrzés lefolytatása,
* szükség szerint helyszíni ellenőrzés, megállapítások írásba foglalása, a jegyzőkönyv az ellenőrzés alá vont részére történő megküldése,
* határozat kibocsátása a megállapított adóhiányról, adóbírságról, késedelmi pótlékról.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

Az adóellenőrzés az adóigazgatási tevékenység legnehezebb feladata, az eredményes és hatékony ellenőrzéshez megfelelő szaktudással és tapasztalattal rendelkező dolgozókra van szükség, ellenőri feladatot a dolgozók a hatósági munka mellett munkaterületük vonatkozásában láttak el.

**6.1. Építményadó ellenőrzés**

Az adózásból kimaradt ingatlanok és adózók felderítése folyamatosan történik az ingatlanügyi hatóság által biztosított nyilvántartás kivonatos formája a Földkönyv, (txt fájl) illetve a TAKARNET rendszer által. A minden évben ingyenesen rendelkezésünkre bocsájtott Földkönyvi adatok összevetése az adóhatóság nyilvántartásával munkánk folyamatos részét képezi, ez jelenleg is folyamatban van. Ezáltal több nem adóztatott építmény kerül felderítésre, több esetben 5 évre visszamenőleg kellett megállapítani az eddig be nem vallott adót. A 2019-es évben 70 esetben bocsátottunk ki felhívást az adóalanyok részére. Az esetek túlnyomó többségében (90% felett) a felhívásban megjelölt határidőben teljesítették bevallási kötelezettségüket. A fennmaradó esetekben az ismételt felhívás eredményre vezetett.

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében. A helyszíni szemléről jegyzőkönyv készül, melynek hitelesített példányát adózó a kivető határozattal együtt megkapja. A felmérések eredményei az adóhatóság saját nyilvántartásában rögzítésre kerülnek.

* 1. **Idegenforgalmi adóellenőrzés**

A főszezonban 2 fő főállású adóellenőr került foglalkoztatásra. A 2019. június 12- augusztus 28-áig tartó időszakban az ellenőrök 313 helyszíni ellenőrzést – jogkövetési vizsgálat – folytattak le. További 5 ellenőrzés került az adóigazgatásban dolgozók részéről lefolytatásra a kereskedelmi szálláshelyeken. Az ellenőrzések során 4 esetben merült fel hiányosság az idegenforgalmi adó nyilvántartó könyvek vezetésével kapcsolatosan (hiányosan vendégadatok, illetve egy cégnél a vendégkönyv helyetti szoftver vendégnyilvántartás nem került a hivatal felé bejelentésre), ezen esetekben az ellenőrzés kötelezéssel zárult. A vendégkönyvek évenkénti záradékoltatása, az internetes információkkal történő egyeztetése, a tájékoztatások, felhívások mind nagymértékben hozzájárultak az adózási morál folyamatos javulásához, az idegenforgalmi adó növekedéséhez.

Az ellenőrök az internetes szálláshelyportálokat folyamatosan figyelemmel kisérték, a teltházas vagy gyanús hirdetések esetén felkeresték a szálláshelyeket ellenőrzés céljából. Esetenként az üres szobák, apartmanok megtekintésre kerültek. Azon szálláshelyek, amelyekre az ellenőröknek nem sikerült bejutni, értesítés helyszínen hagyásával vagy hivatalba történő beidézéssel kerültek ellenőrzésre.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen 2019. évben nem került sor fellebbezésre.

2019. évben a Kúria, mint felülvizsgálati bíróság ítéletével lezárult egy 2016. évben indult építményadó ügy, amely egy egyesülettel kapcsolatosan 5 évre visszamenőleges hatályú adómegállapító határozatunk miatt indult.

Az ítélet értelmében adóhatóságunk döntése helytálló volt, az összesen megállapított közel 12 millió forint adóhiánynak minősülő építményadó fizetési kötelezettség jogszerűen került megállapításra.

1. **Ellenőrzések külső szervek részéről**

A felügyeleti szervek részéről 2019. évben nem került ellenőrzés lefolytatásra.

1. **Aktualitás**

Jegyzői összefoglaló: a beszámoló ugyan a 2019. évi adóigazgatásról szól, azonban a tárgyalásának időpontjára tekintettel nem kerülhető meg a koronavírus járvány hatásainak felemlítése.

A kormányzat intézkedései, főleg a fizetési könnyítési eljárásokra vonatkozóan kedvezmények hatással lesznek a 2020. szeptember 15-ig esedékes helyi adókra, várhatóan bevételeink csökkeni és halasztódni fognak.

Az idegenforgalmi adót nem kell megfizetni december 31-ig, viszont be kell írni a nyilvántartó könyvbe és be is kell vallani, hiszen ez szolgálja az állami támogatás összegének alapját.

Szándékunk az erősebb ellenőrzés, ennek érdekében a NTAK (Nemzeti Turisztikai Adatszolgáltató Központ) alkalmazásban rejlő lehetőségekre, az internetes hirdetésekre, és továbbra is helyszíni ellenőrzésre fogunk alapozni.

Erőteljesen fogjuk ellenőrizni az városban munkát végző vállalkozások helyi iparűzési adó bejelentkezését.

Dolgozunk az építményadó rendszer koncepciójának 2021. január 1-ei hatállyal történő megújításán.

A beszámoló adatai azt mutatják, hogy hatékony és törvényes az adóigazgatási munka, amelyet ez évben is – különös tekintettel a bekövetkezett változásokra – fenn kívánunk tartani.

Tisztelt Képviselő-testületet!

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a 2019. évi adóigazgatási tevékenységről szóló beszámolót elfogadja.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Fábiánné Hoffman Márta | hatósági osztályvezető |  |  |
| Dr. Vértesaljainé Halami Katalin | gépjárműadó és behajtási ügyintéző |  |  |
| Pángerné Toplak Éva | idegenforgalmi adóügyintéző |  |  |
| Szörényi László | adóügyi és építményadó ügyintéző |  |  |
| Szűrösné Németh Hajnalka | iparűzési adó ügyintéző |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |